เปิดงบฯ 5 หุ้นบิ๊กแคป “โควิด-19” กระทบหนักฉุดไตรมาส 1 ลดวูบ!
เปิดงบฯ 5 หุ้นบิ๊กแคป “โควิด-19” กระทบหนักฉุดไตรมาส 1 ลดวูบ!
เปิดงบฯ 5 หุ้นบิ๊กแคป “โควิด-19” กระทบหนักฉุดไตรมาส 1 ลดวูบ!
15 พ.ค. 2563

“ข่าวหุ้นธุรกิจออนไลน์” ได้ทำการสำรวจและรวบรวมข้อมูลผลประกอบการของบริษัทจดทะเบียนที่มีมูลค่าหลักทรัพย์ตามราคาตลาดสูงสุด 5 อันดับแรกที่ทำการประกาศผลการดำเนินงานไตรมาส 1/2563 สิ้นสุดวันที่ 31 มี.ค.ออกมา โดยพบว่า ทั้ง 5 บริษัทมีผลประกอบการที่อ่อนแอลง โดยบริษัทได้รับผลกระทบจากสภาวะเศรษฐกิจหนักในช่วงการแพร่ระบาดของโควิด-19 นับตั้งแต่เดือนมี.ค.เป็นต้นมา
สำหรับหุ้น 5 อันดับที่มีมูลค่าหลักทรัพย์ตามราคาตลาดสูงสุด ประกาศผลประกอบการออกมาดังนี้
บริษัท ซีพี ออลล์ จำกัด (มหาชน) หรือ CPALL ประกาศผลการดำเนินงานไตรมาส 1/2563 สิ้นสุดวันที่ 31 มีนาคม 2563 มีกำไรสุทธิ 5,645 ล้านบาท ปรับตัวลดลง 2.15% จากไตรมาส 1/2562 มีกำไรสุทธิ 5,769, ล้านบาท
โดยบริษัทมีรายได้เพิ่มขึ้นจากช่วงเดียวกันเมื่อปีก่อน คิดเป็น 5.2% มาจากรายได้ขายและบริการของธุรกิจร้านสะดวกซื้อจากสาขาใหม่ที่เปิดในรอบที่ผ่านมา และรายได้จากการขายและบริการของสยามแม็ค โคร
บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC รายงานผลการดำเนินงานไตรมาส 1 สิ้นสุดวันที่ 31 มีนาคม มีกำไรสุทธิ 6,756 ล้านบาท ปรับตัวลดลง 10.75% จากช่วงเดียวกันเมื่อปีก่อนมีกำไรสุทธิ 7,570 ล้านบาท
โดยเป็นมาจากไตรมาส1/63 รายได้รวมอยู่ที่ 42,845.39 ล้านบาท ลดลงจากช่วงเดียวกันของปีก่อนอยู่ที่ 43,261.68 ล้านบาท โดยรายได้จากการให้บริการและการให้เช่าอุปกรณ์ไตรมาส 1/63 อยู่ที่ 36,379.91  ล้านบาท จากปีก่อนอยู่ที่ 36,039.22 ล้านบาท และรายได้จากการขายไตรมาส 1/63 อยู่ที่ 6,465.48  ล้านบาท จากปีก่อนอยู่ที่ 7,222.45 ล้านบาท
บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP รายงานผลการดำเนินงานไตรมาส 1 สิ้นสุดวันที่ 31 มีนาคม มีกำไรสุทธิ 8,612 ล้านบาท ปรับตัวลดลง 31% เมื่อเทียบกับช่วงเดียวกันเมื่อปีก่อนมีกำไรสุทธิ 12,479 ล้านบาท
โดยผลประกอบการในไตรมาส 1 ปี 2563 ลดลงเนื่องจากปริมาณการขายที่ลดลงและราคาขายที่ปรับตัวลดลงตามราคาน้ำมันในตลาดโลก รวมถึงการรับรู้รายจ่ายทางภาษีที่เกี่ยวข้องกับอัตราแลกเปลี่ยนตามค่าเงินบาทที่อ่อนค่าลงเมื่อเทียบกับเงินดอลลาร์ สรอ. ระหว่างไตรมาส
อย่างไรก็ดีบริษัทสามารถรักษาระดับต้นทุนต่อหน่วยได้ที่ระดับ 31 ดอลลาร์ สรอ. ต่อบาร์เรลเทียบเท่าน้ำมันดิบและมีกำไรจากสัญญาประกันความเสี่ยงราคาน้ำมันที่บริษัทได้เข้าทำสัญญาล่วงหน้า
บริษัท ปูนซิเมนต์ไทย จำกัด(มหาชน) หรือ SCC รายงานผลการดำเนินงานประจำไตรมาส 1/63 สิ้นสุด ณ วันที่ 31 มี.ค.2563 มีกำไรสุทธิ 6,971 ล้านบาท ปรับตัวลดลง 40% เมื่อเทียบกับช่วงเดียวกันเมื่อปีก่อนมีกำไรสุทธิ 11,662 ล้านบาท
โดยผลการดำเนินงานไตรมาสดังกล่าวมีกำไรลดลง เนื่องจากรายได้จากการขาย 105,741 ล้านบาท ลดลงร้อยละ 6 จากไตรมาสเดียวกันของปีก่อน จากราคาขายของสินค้าเคมีภัณฑ์ลดลง ตามความต้องการสินค้าในตลาดโลกที่ลดลง รวมถึงมีส่วนแบ่งกำไรจากเงินลงทุนในบริษัทร่วม 1,245 ล้านบาท ลดลง 2,539 ล้านบาท หรือ 65% เมื่อเทียบกับช่วงเดียวกันของปีก่อน
บริษัท ปตท. จำกัด (มหาชน) หรือ PTT ประกาศผลการดำเนินงานไตรมาส 1/2563 สิ้นสุดวันที่ 31 มีนาคม 2563 ขาดทุนสุทธิ 1,554 ล้านบาท จากไตรมาส 1/2562 มีกำไรสุทธิ 29,312 ล้านบาท
โดยผลการดำเนินงานในไตรมาส 1/2563 มีผลขาดทุนสุทธิ ในไตรมาส เนื่องจากบริษัทมีรายได้จากการขายจำนวน 483,567 ล้านบาท ลดลงจากไตรมาส 1/2562 จำนวน 67,307 ล้านบาท หรือร้อยละ 12.2 โดยหลักมาจากรายได้จากการขายที่ลดลงมาจากเกือบทุกกลุ่มธุรกิจเนื่องจากราคาขายเฉลี่ยและปริมาณขายลดลง
อย่างไรก็ตามบริษัทฯ มีกำไรจากตราสารอนุพันธ์เพิ่มขึ้น 12,250 ล้านบาทจากขาดทุนจากตราสารอนุพันธ์ 3,780 ล้านบาท ในไตรมาส 1/2562 เป็นกำไรจากตราสารอนุพันธ์ 8,470 ล้านบาท ในไตรมาส 1/2563 โดยหลักมาจากกำไรจากตราสารอนุพันธ์ที่ยังไม่เกิดขึ้นของสัญญาประกันความเสี่ยงราคาน้ำมันของ PTTEP และ PTTT